钦定古今图书集成/明伦汇编/官常典/第647卷 > 耶律伯坚
## 钦定古今图书集成/明伦汇编/官常典/第647卷 > 耶律伯坚

按《元史良吏传》：“伯坚，字寿之，桓州人。气豪侠，喜与名
士游，用荐举入官，为工部主事。至元九年，转保定路
清苑县尹。初，安肃州苦徐水之害，诉于大司农司。大
司农司欲夺水故道，导水使东，东则清苑境也。地势
不利，果导之，则清苑被其害，而水亦必反故道为灾。
伯坚陈其形势，图其利害，要大司农司官及都守行”
视可否，事遂得已。县西有塘水，溉民田甚广，势家据
以为硙，民以失利来诉，伯坚命毁硙，决其水而注之
田，许以溉田之馀月，乃得堰水置硙，仍以其事闻于
省部，著为定制。县居南北之冲，岁为亲王大官治供
帐于县西，限以十月成。至明年，复撤而新之，吏得并
缘侵渔，其费不赀。伯坚命筑公馆以代供帐，其弊遂
绝。凡郡府赋役于县，有重于他县者，辄曰：“宁得罪于
上，不可得罪于下。”必诣府力争之。在清苑四年，民亲
戴之如父母。比去而犹思之，立石颂其德焉。擢为恩
州同知。